Diari Oficial de la Generalitat Valenciana


Sumari del DOGV 7306, del 30-06-2014 (2014/6042)

RESOLUCIÓ de 25 de juny de 2014, de la Direcció General d'Innovació, Ordenació i Política Lingüística, per la qual es dicten instruccions referents a l'adopció de llibres de text i la resta de materials curriculars d'Educació Primària durant el curs escolar 2014-2015.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7306

Data del DOGV
:   30-06-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/6042


Data del document
:   25-06-2014

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 25 de juny de 2014, de la Direcció General d'Innovació, Ordenació i Política Lingüística, per la qual es dicten instruccions referents a l'adopció de llibres de text i la resta de materials curriculars d'Educació Primària durant el curs escolar 2014-2015. [2014/6042]  
La Llei Orgànica 2/2006, de 3 de maig, d'Educació, constituïx la legislació bàsica del sistema educatiu. Esta ha sigut modificada parcialment per la Llei Orgànica 8/2013, de 9 de desembre, per a la millora de la qualitat educativa, que va entrar en vigor el dia 30 de desembre de 2013.  
La disposició final quinta de la Llei Orgànica 8/2013, establix el seu calendari d'implantació. Concretament, s'indica que les modificacions introduïdes en el currículum, l'organització, els objectius, la promoció i les avaluacions d'Educació Primària s'implantaran per als cursos primer, tercer i quint en el curs escolar 2014-2015, i per als cursos segon, quart i sext en el curs escolar 2015-2016. En conseqüència, durant el curs escolar 2014-2015 s'implantarà en els cursos primer, tercer i quint d'Educació Primària la nova ordenació del sistema educatiu en esta etapa quant a currículum, organització, objectius, promoció i avaluacions; mentres que en els cursos segon, quart i sext els mencionats aspectes es regiran segons l'ordenació anterior a l'entrada en vigor de la Llei Orgànica 8/2013.  
Amb caràcter previ a estes modificacions legislatives, la Resolució de 24 de juliol de 2013, de les direccions generals de Centres i Personal Docent, i d'Innovació, Ordenació i Política Lingüística, per la qual es dicten instruccions per a l'organització i el funcionament en les escoles d'Educació Infantil de segon cicle i els col·legis d'Educació Primària durant el curs 2013-2014, va establir, entre altres aspectes, que la relació dels llibres de text i la resta de materials curriculars, seleccionats en cada centre per l'òrgan competent, s'haurà d'exposar en el tauler d'anuncis abans del 30 de juny del curs anterior. Com a conseqüència de la nova ordenació del sistema educatiu en els cursos primer, tercer i quint d'Educació Primària, per mitjà de les presents instruccions es prorroga el mencionat termini per als cursos afectats per la nova ordenació. Així mateix, s'establixen certs aclariments referents a la substitució de llibres de text.  
Per tot això, en virtut de les competències establides en el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, esta direcció general resol dictar les instruccions següents:  
  
  
Primera. Termini de publicació de la relació de llibres de text i materials didàctics  
1. Es prorroga el termini establit en l'apartat 2.5.4 de l'annex de la Resolució de 24 de juliol de 2013, de les direccions generals de Centres i Personal Docent, i d'Innovació, Ordenació i Política Lingüística, per la qual es dicten instruccions per a l'organització i el funcionament en les escoles d'Educació Infantil de segon cicle i els col·legis d'Educació Primària durant el curs 2013-2014, en el cas de la relació dels llibres de text i la resta de materials curriculars corresponents als cursos primer, tercer i quint d'Educació Primària. Com a conseqüència, l'esmentada relació s'haurà d'exposar en el tauler d'anuncis del centre docent abans del dia 15 de juliol de 2014.  
2. L'àmbit d'aplicació d'esta instrucció comprendrà els centres indicats en l'apartat únic de la dita Resolució de 24 de juliol de 2013.  
  
  
Segona. Substitució de llibres de text i materials didàctics  
1. Amb la finalitat d'evitar obligacions econòmiques afegides per a les famílies, els centres docents orientaran les seues actuacions cap a la reutilització de llibres de text i materials didàctics, i també hauran de complir la normativa vigent quant a la substitució de llibres de text i la resta de materials curriculars sempre que estos últims s'adapten al rigor científic adequat a les edats dels alumnes i al currículum aprovat per l'Administració educativa, de conformitat amb el que disposa l'apartat 2 de la disposició addicional quarta de la Llei Orgànica 2/2006.  
2. Segons disposa l'apartat 1 de la disposició addicional quarta de la Llei Orgànica 2/2006, en l'exercici de l'autonomia pedagògica, correspon als òrgans de coordinació didàctica dels centres públics adoptar els llibres de text i la resta de materials que hagen d'utilitzar-se en el desenrotllament de les diverses ensenyances.  
3. Les decisions que adopten els esmentats òrgans sobre adopció de llibres de text i materials didàctics corresponents als cursos primer, tercer i quint d'Educació Primària a utilitzar durant el curs 2014-2015 es basaran a valorar l'adequació dels llibres de text vigents en el dit moment en el centre docent pel període de sis anys que establix la normativa vigent, al rigor científic adequat a les edats dels alumnes i al currículum aprovat per l'Administració educativa. En cas que l'òrgan valore que no existix esta adequació, podrà optar per determinar la substitució de llibres de text i materials didàctics. Per a això no es requerirà l'autorització de la direcció territorial competent prevista en l'apartat 2.5.4 de l'annex de la Resolució de 24 de juliol de 2013; no obstant això, la decisió de substitució de llibres de text i materials didàctics haurà de reflectir-se de manera motivada en la corresponent acta de l'òrgan de coordinació didàctica que l'haja adoptat.  
  
  
València, 25 de juny de 2014.- La directora general d'Innovació, Ordenació i Política Lingüística: Beatriz Gascó Enríquez.